《淮浦吟》
明代·区大相

幸免黄河险，复阻清淮流。南风十日发，不见北来舟。

南船疾如马，北船不得下。天道何时平，风便往来者。

淹泊清淮浦，怅望丹水涯。狂风吹我舟，不得早还家。

晨起望佳人，日入未遑息。白云苍梧间，是我心所忆。

虽有纨与绮，不如故时稀。虽有新相知，不如故所思。

征夫念闺人，非为颜色好。游子恋故乡，非关万里道。

黄鹄翔天风，千里不可乘。安得东南翮，送我至广陵。

广陵非还家，行子暂栖泊。稍缓旅人愁，非贪估客乐。

淮南多桂树，何似故山北。广陵好风月，何似故乡陌。

作者简介：广东高明人，字用儒，号海目。区益子。善为文，下笔千言立就。万历十七年进士。初选庶吉士，累迁赞善、中允。掌制诰。居翰院十五年，与赵志皋、张位、沈一贯等有旧。赵等先后当国，大相皆引避不轻谒。后调南太仆寺丞，以疾归，卒。工诗词，皆严于格律，为明代岭南大家。有《太史集》、《图南集》、《濠上集》。